La primera edició del Mes Gastronòmic de la Taronja deixa bones sensacions a Sagunt
27 de març 2018

La primera edició del Mes Gastronòmic de la Taronja ha conclòs a Sagunt deixant bones sensacions, com així ha afirmat la regidora de Turisme de l'Ajuntament de Sagunt, Natalia Antonino. Durant més d'un mes, restaurants de la ciutat han oferit, en els serveis de caps de setmana, una sèrie de plats en els quals la gran protagonista ha sigut la taronja.

![](/media/py3niege/55-portada_mes_gastronomico.jpg)

  

**“Per a ser la primera edició del Mes Gastronòmic de la Taronja la veritat és que estem molt satisfets de la resposta que ha tingut per part dels hostalers que s'han involucrat molt amb este projecte. Creiem que és una bona iniciativa que esperem poder repetir, acompanyada d'una nova edició del Concurs de la Taronja”,** ha afirmat Antonino.

  

La regidora de Turisme, així mateix, assegura que este mes gastronòmic és un al·licient que s'ofereix des del consistori saguntí als visitants que acudixen a Sagunt en estes dates, l'afluència dels quals és molt major a causa de la coincidència amb les Falles que, cal recordar, són Festa d'Interès Turístic Nacional, cosa que ha fet que en este 2018 s'haja aconseguit cobrir el 100% de la capacitat hotelera a Sagunt durant la festa josefina.

  

En esta primera edició, que s'ha realitzat des del 17 de febrer al 19 de març, han participat un total de quinze establiments tant del nucli històric com del Port de Sagunt, que han oferit plats com els noodles amb ànec i verdures amb salsa de taronja, el peix de platja amb escabetx suau de ceba a la taronja i puré de celeri, el rellom en salsa de taronja i mostassa o l'amb timbal d’all i pebre a la taronja i també algunes postres com l'arròs amb llet a la taronja, el brownie amb mousse de taronja i canyella, el cruixent de mousse de taronja, pistatxos i mel de flor del taronger o la crema de xocolata blanca, mousse de taronja i gelat de mango, entre d’altres.

*   [](http://www.facebook.com/sharer.php?u=https://aytosagunto.es/va/actualitat/la-primera-edicio-del-mes-gastronomic-de-la-taronja-deixa-bones-sensacions-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-primera-edicio-del-mes-gastronomic-de-la-taronja-deixa-bones-sensacions-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-primera-edicio-del-mes-gastronomic-de-la-taronja-deixa-bones-sensacions-a-sagunt/ "Linked In")
*   [](mailto:?body=https://aytosagunto.es/va/actualitat/la-primera-edicio-del-mes-gastronomic-de-la-taronja-deixa-bones-sensacions-a-sagunt/)